Margrethe Vestager (RV), 2013-02-05:
Ret beset kan jeg kun supplere socialministeren, for hun har jo slået det helt principielle fast.
Det er jo indlysende: Kommunerne skal selvfølgelig overholde lovgivningen.
Og det er entydigt den enkelte kommunes ansvar.
Statsforvaltningen fører tilsyn med, at kommunerne overholder lovgivningen.
Når det er sagt, er det selvfølgelig også relevant at være opmærksom på, hvor begynder og hvor slutter så den kompetence, som kommunaltilsynet har.
I forhold til den problemstilling, som vi diskuterer i dag, er kommunaltilsynets rolle reelt begrænset.
Hvis en borger modtager en afgørelse, og borgeren har den opfattelse, at kommunen ikke overholder reglerne på det sociale område, vil der i de fleste tilfælde være mulighed for at klage til de sociale nævn.
Det er selvfølgelig af hensyn til, at vi har et enstrenget klagesystem.
Statsforvaltningen har dog mulighed for at påse, om kommunens generelle retningslinjer eller praksis på et sagsområde er i overensstemmelse med lovgivningen.
Det gælder, uanset om de retningslinjer er udmøntet i konkrete kommunale afgørelser, hvor der kan klages.
I forhold til kommunernes efterlevelse af afgørelser fra de sociale nævn, har jeg flere gange tidligere redegjort for, at enhver kan henvende sig til det kommunale tilsyn i statsforvaltningen, hvis en borger oplever, at kommunen ikke af egen drift lever op til en bindende nævnsafgørelse.
Statsforvaltningens rolle i den situation er, at statsforvaltningen kan yde bistand til at gennemtvinge en bindende afgørelse fra en klagemyndighed, som ikke selv har tilstrækkelige midler til at få kommunen til at efterleve afgørelsen – den såkaldte fogedfunktion.
Statsforvaltningen har flere muligheder for at reagere, hvis man kan se, at det, som skal overholdes, ikke bliver overholdt, at der er en overtrædelse af lovgivningen.
Selvfølgelig må statsforvaltningen ikke anvende mere vidtrækkende reaktioner end det, der er nødvendigt i den konkrete sag.
Det har altså ikke vist sig påkrævet at anvende sanktioner over for kommunen.
Hvis det er nødvendigt for at få en kommune til at efterleve en bindende afgørelse fra en klageinstans, kan statsforvaltningen i sidste ende benytte sig af fogedfunktionen og udstede tvangsbøder til de kommunalbestyrelsesmedlemmer, der er ansvarlige for, at afgørelsen ikke bliver fulgt.
Ideen med tvangsbøder er selvfølgelig at fremme, at lovgivningen bliver overholdt.
Brugen af tvangsbøder er ikke et mål i sig selv.
Heldigvis er det meget, meget sjældent nødvendigt at gribe til brug af tvangsbøder, hvad statistikken også viser, men muligheden er der.
Og det synes jeg er fornuftigt, for i sidste ende er det godt at have så kontant et redskab for statsforvaltningen og dermed det kommunale tilsyn.
På baggrund af et spørgsmål rettet til social- og integrationsministeren orienterede Økonomi- og Indenrigsministeriet i oktober 2012 statsforvaltningerne om kommunaltilsynets fogedfunktion.
Det er jo, fordi vi gerne vil være sikre på, at statsforvaltningen er opmærksom på deres rolle, og jeg har også tillid til, at de vil inddrage deres forskellige reaktionsmuligheder i de konkrete tilfælde.
Som social- og integrationsministeren allerede har nævnt, iværksætter regeringen flere initiativer på området i de kommende år – gode, effektive initiativer, som vil bidrage til, at vi får en stadig bedre kvalitet i de kommunale afgørelser.
Jeg vil bare benytte lejligheden til at understrege, at regeringen selvfølgelig, ligesom spørgerne i dag og Folketinget som sådan, er optaget af borgernes retssikkerhed.
Derfor imødeser vi de undersøgelser, der kommer, af den konkrete praksis, og ikke mindst den nye struktur, vi har aftalt for statsforvaltningerne og det sociale klagesystem.
Vi lavede aftalen i efteråret, og om kort tid vil vi fremsætte et lovforslag om det.
En af de ting, vi har store forventninger til, er, at den nye struktur kan sikre borgerne hurtigere afgørelse og en ensartet sagsbehandling overalt i landet.
I den forbindelse vil jeg afslutningsvis understrege, at der med den nye struktur i statsforvaltningerne vil være den samme mulighed som i dag for at bede kommunaltilsynet om hjælp til at gennemtvinge bindende afgørelser fra ankecentret under Ankestyrelsen.